এমনকী, স্মৃতি এবং আরেক কেন্দ্রীয় মন্ত্রী বন্দারু দত্তাত্রেয়কে পুত্রের মৃত্যুর জন্য দায়ী করে রাধিকা বলেন, ‘‘এঁদের জন্য যাবজ্জীবন কারাদণ্ডও যথেষ্ট নয়। স্মৃতি সংসদে আমার ছেলের মৃত্যু সম্পর্কে বারবার মিথ্যে বলেছেন। তার কোনও শাস্তি হবে না? প্রধানমন্ত্রী নরেন্দ্র মোদী দুই মন্ত্রীর বিরুদ্ধে ব্যবস্থা না নিলে বিজেপি ধুলোয় মিশে যাবে।’’ 
সংসদে স্মৃতি গত পরশু জানিয়েছিলেন, ১৭ জানুয়ারি সন্ধ্যায় রোহিতের দেহ উদ্ধার হলেও সকাল পর্যন্ত চিকিৎসক এবং পুলিশকে ধারেকাছে যেতে দেওয়া হয়নি। সেই বক্তব্য খারিজ করে রাধিকা আজ এক সাংবাদিক বৈঠকে বলেন, ‘‘ইরানি, এ টেলিভিশন নয় যে অভিনয় করবেন। এ ঘোর বাস্তব। সত্যি কথা বলুন। তথ্য বিকৃত করবেন না। আর কতজন বাবা-মা আপনার কারণে যন্ত্রণা ভোগ করবেন?’’ একই মন্তব্য রোহিতের বন্ধুদেরও। তাঁদের কথায়, ‘‘অভিনয় ছাড়ুন। মন্ত্রী হিসাবে কাজ করুন। আত্মহত্যার জন্য বিষ এবং দড়ি চেয়ে রোহিত উপাচার্যকে যে চিঠি লিখেছিল, তা সংসদে কেন জানাচ্ছেন না? বিশেষ তদন্ত দল গঠন করা হোক।’’
প্রসঙ্গত, স্মৃতি মন্ত্রী হওয়ার পর তাঁর অভিনয় জীবন সম্পর্কে এবং শিক্ষাগত যোগ্যতা নিয়ে বিরোধী রাজনীতিকেরা কটাক্ষ করেছেন একাধিকবার। তা নিয়ে বিতর্কও হয়েছে। এবার মন্ত্রীর সমালোচনা করতে গিয়ে সেই প্রসঙ্গ টানলেন রোহিতের মা-ও। 
রাধিকা এবং রোহিতের বন্ধুদের বক্তব্য, রোহিতের মৃত্যু সম্পর্কে ‘মিথ্যা’ বলে দেশবাসীকে বিভ্রান্ত করছেন স্মৃতি। বিজয় নামে রোহিতের এক বন্ধু জানিয়েছেন, হস্টেলের ঘরের পাখা থেকে রোহিতকে ঝুলন্ত অবস্থায় দেখার পাঁচ মিনিটের মধ্যে তিনি পুলিশ এবং বিশ্ববিদ্যালয়ের স্বাস্থ্যকেন্দ্রে খবর দেন। প্রসঙ্গত, চিকিৎসক এম রাজশ্রী ইতিমধ্যেই জানিয়েছেন, খবর পাওয়ার ১৫ মিনিটের মধ্যেই তিনি হস্টেলে যান এবং রোহিতকে মৃত ঘোষণা করেন। রোহিতের ভাই রাজার কথায়, ‘‘খবর পেয়ে রাত সাড়ে ৮টা নাগাদ আমি যখন ক্যাম্পাসে গেলাম, তখনই সেখানে চিকিৎসক এবং পুলিশকে দেখেছি।’’ ওই দিনের একটি ভিডিও রেকর্ডিংও প্রকাশ করেছেন বিশ্ববিদ্যালয়ের পড়ুয়ারা। তাতে দেখা গিয়েছে, পুলিশ রাতেই হস্টেলের ঘরে রোহিতের দেহ পরীক্ষা করছে।
রাধিকার দাবি, ভাতা পাওয়ার বিষয়েও স্মৃতি ‘মিথ্যা’ বলেছেন। তাঁর কথায়, ‘‘রোহিত গত সাত মাস ধরে বৃত্তির টাকা পাচ্ছিলেন না।’’ কীসের ভিত্তিতে তাঁর ছেলেকে দেশদ্রোহীর তকমা দেওয়া হল, মন্ত্রীর কাছে তা জানতে চেয়েছেন রাধিকা। তিনি বলেন, ‘‘আমার ছেলের মৃত্যুর এতদিন পরেও বিশ্ববিদ্যালয়ের উপাচার্য আমাদের সঙ্গে দেখা করেননি।’’
দত্তাত্রেয়ের ইস্তফা দাবি করে রোহিতের বন্ধুরা বলেন, ‘‘প্রধানমন্ত্রী রোহিতকে বলেছিলেন ভারতের সন্তান। অথচ তাঁর দলের নেতা দত্তাত্রেয়ই রোহিতকে দেশবিরোধীর তকমা দিয়েছিলেন।’’